b'\n_START_ARTICLE_\nCharles Ruthenberg\n_START_PARAGRAPH_\nCharles Emil Ruthenberg (9. hein\xc3\xa4kuuta 1882 Cleveland, Ohio \xe2\x80\x93 2. maaliskuuta 1927 Chicago, Illinois) oli yksi Yhdysvaltain kommunistisen puolueen varhaisista johtajista._NEWLINE_Ruthenbergin is\xc3\xa4 oli saksalaista sukujuurta ollut satamaty\xc3\xb6mies. Ruthenberg itse ty\xc3\xb6skenteli monenlaisissa ammateissa. H\xc3\xa4n liittyi vuonna 1909 Yhdysvaltain sosialistiseen puolueeseen ja oli ehdolla Clevelandin pormestariksi 1911, Ohion kuvern\xc3\xb6\xc3\xb6riksi 1912 sek\xc3\xa4 senaattoriksi 1914. Vuodesta 1917 h\xc3\xa4n ty\xc3\xb6skenteli t\xc3\xa4ysip\xc3\xa4iv\xc3\xa4isesti puolueelle. Samana vuonna h\xc3\xa4net tuomittiin vuodeksi ty\xc3\xb6palveluun sodanvastaisten puheiden pit\xc3\xa4misest\xc3\xa4. Toukokuussa 1919 Sosialistisen puolueen johto erotti tuhansia j\xc3\xa4seni\xc3\xa4, jotka olivat muodostaneet puolueen sis\xc3\xa4isen vasemmisto-opposition, ja Ruthenberg osallistui muiden mukana kommunistisen puolueen perustamiseen. H\xc3\xa4nest\xc3\xa4 tehtiin uuden puolueen sihteeri ja keskuskomitean j\xc3\xa4sen. Ruthenberg pid\xc3\xa4tettiin marraskuussa 1919, jolloin Woodrow Wilsonin oikeusministeri Alexander Mitchell Palmer vangitsi niin sanotuissa Palmerin ratsioissa tuhansia kommunisteiksi ja anarkisteiksi ep\xc3\xa4iltyj\xc3\xa4. Ruthenberg tuomittiin lokakuussa 1920 viideksi vuodeksi vankeuteen kumouksellisesta kiihotuksesta, koska h\xc3\xa4n oli allekirjoittanut edellisen\xc3\xa4 vuonna Louis Frainan laatiman niin sanotun vasemmistosiiven manifestin. H\xc3\xa4n vapautui vankilasta huhtikuussa 1922 takuita vastaan._NEWLINE_Yhdysvaltain kommunistisen puolueen sis\xc3\xa4lle muodostui linjajako, jossa Ruthenberg ja Jay Lovestone johtivat jyrkk\xc3\xa4\xc3\xa4 luokkasotaa kannattanutta linjaa. Komintern asettui 1920-luvun puoliv\xc3\xa4liss\xc3\xa4 tukemaan heit\xc3\xa4. Ruthenberg kuoli maaliskuussa 1927 vatsakalvontulehdukseen h\xc3\xa4t\xc3\xa4leikkauksen j\xc3\xa4lkeen.'